Sun City sê oor skade ná fratsstormUitgebreide skade by die gewilde Sun City-oord nadat ŉ verwoestende haelstorm die omgewing Saterdag getref het. Foto: Facebook Sun City het Sondagoggend die situasie by die oord as “ernstig maar onder beheer” beskryf nadat ŉ massiewe haelstorm die gewilde vakansiebestemming Saterdagmiddag getref het. Maroela Media het vroeër berig ŉ erge haelstorm het omstreeks 16:30 oor die Pilanesberg en omgewing in Noordwes uitgesak en uitgebreide skade by die oord veroorsaak. Verskeie besoekers se vakansie is weens die skade kortgeknip en talle voertuie het onder die haelkorrels deurgeloop. Die oord sê hy het intussen bepaal dat die meeste van die skade deur kitsvloede in die Sun Central- gesins-en-vermaakarea aangerig is, asook in hotelkamers op die grondvloer. “Teen middernag was die geraamde aantal hotelkamers wat geraak is 80 by die Soho Hotel, 40 kamers by die Cabanas, 30 by die Cascades Hotel, 26 by die Vacation-klub en 20 by The Palace,” lui die verklaring. Die oord sê twee mense het beserings opgedoen toe hulle op nat vloere gegly het. Hulle is by die oord behandel voordat hulle na nabygeleë klinieke geneem en van daar na hospitale oorgeplaas is. Volgens die oord het personeel vinnig opgetree deur dagbesoekers met busse uit die oord na die hoofparkeerarea te neem sodat hulle by hul voertuie kon uitkom. Gaste wie se akkommodasie deur die storm geraak is, is alternatiewe akkommodasie gebied. “Sommige gaste het verkies om die oord te verlaat en het huis toe gekeer.” Haelkorrels lê byna soos ŉ sneeukombers by die gewilde Sun City-oord nadat ŉ verwoestende haelstorm die omgewing Saterdag getref het. Foto: Facebook Sun City sê grootskaalse opruimingswerk vind vandag plaas, terwyl die oord se nooddiensspanne voortgaan om die presiese omvang van die skade te bepaal. Die oord is egter oop en gaan voort met sy bedrywighede. “Sun City kan ook bevestig dat Sun Central en die Valley of the Waves vandag oop is vir dagbesoekers en hotelgaste.” Die oord het mense wat van plan is om by Sun City te oornag versoek om eers die betrokke hotel te skakel en seker te maak of daar akkommodasie beskikbaar is voordat hulle die pad na die oord aanpak. My brother is as #Suncity and sent this video now. The the cabanas are flooded??? @ewnupdates pic.twitter.com/hII7kQymyi — My Eye on the World (@Namritha_) December 15, 2018